Я разумею, што філосафу не месца ў натоўпе, але раю: спадар Уладзімір, хадзіце ў натоўпы! У гушчар людзей, якія на вашых вачах акрыляюцца тым, што вы называеце “марнай надзеяй”. А ведаеце, чаму акрыляюцца? Бо ў сэрцах іх узнікае вера — і знікае страх. І гэта дае адчуванне свабоды, якое нясуць яны іншым. Я адчуваў гэта на нашай Плошчы, адчуў на Майдане, за што па скон буду яму ўдзячны. І менавіта праз гэта ніхто мне не давядзе, што Плошча, Майдан — памылка. Я магу згадзіцца, і згодны з вамі, што ў Кіеве і Мінску памыліліся палітыкі. Але не Плошча і Майдан. Хто не хоча выходзіць на іх — не выходзіць. Не памыляецца.